DA Den Europæiske Unions Tidende CE 78/378

(2004/C 78 E/0400)

SKRIFTLIG FORESPØRGSEL E-1647/03

af Erik Meijer (GUE/NGL) til Kommissionen

(16. maj 2003)

Om: Anvendelse og forvaltning af EU-midler til integration af romaerne i Bulgarien og til forbedring af deres levevilkår

1. Er det Kommissionen bekendt, at der er opstået tvivl om den måde, Phare-midlerne i Bulgarien anvendes på til fordel for romaerne, og især om den måde, EU's delegation i Sofia arbejder for at etablere ikke-statslige organisationer, samt hvordan midlerne bruges til den største koncentration af romaer i byen Plovdiv, heriblandt i bydelen Stolipinovo med 40 000 indbyggere?

2. EU yder finansiel bistand til følgende projekter: — Phare BG9907.01.01 »Access to Education«: 200 000 EUR. — Phare BG9907.01.02 »Urbanization of Roma Neighbourhoods«: 257 000 EUR. — Phare BG0104.01.01 »Roma Population Integration«: 765 000 EUR. — Phare BG0104.01.02 »Roma Population Integration«: 1 350 000 EUR. — Phare BG0104.01.03 »Roma Population Integration«: 210 000 EUR. — Phare BG0102.06 »Social Integration of Roma«: 2 299 000 EUR. — Phare BG0104.02 »Access of Roma to Healthcare«: 1 000 000 EUR. — Phare 2001 »Study of the Housing Conditions of the Roma Population«: 160 000 EUR. Kan Kommissionen med udgangspunkt i kvalitative og kvantitative indikatorer for hvert enkelt af disse projekter oplyse, hvordan de reelt har bidraget til at forbedre romaernes forhold?

3. På hvilken måde sikres gennemsigtighed i disse og i fremtidige projekter med hensyn til integration af romaerne?

4. Hvordan sikres romaernes inddragelse i projekterne, og hvordan undgås det, at mange spørgsmål ordnes hen over hovedet på dem?

5. Hvilke forbedringer bør der efter Kommissionens opfattelse gennemføres for at opnå bedre resultater i forhold til det hidtidige forløb?

Svar afgivet på Kommissionens vegne af Günter Verheugen

(16. juni 2003)

Kommissionen har ydet støtte til projekter til fordel for Roma-samfundet i Bulgarien siden 1999. Byen Plovdiv og særlig bydelen Stolinpinovo er blandt modtagerne, da der er en temmelig stor Roma-befolkning der. Flere af projekterne, såkaldte mikroprojekter under Access-programmet, har finansieret Roma-ngo'er i Stolipinovo-kvarteret. Formålet med disse projekter var at opmuntre til, at enkeltpersoner og grupper, som risikerer at blive marginaliseret økonomisk, socialt og politisk i forbindelse med omdannelsesprocessen, inddrages og deltager i processen. Kommissionen har imidlertid ikke selv stået for oprettelsen af disse ngo'er.

Indtil videre er kun et af de Phare-projekter, der er nævnt i den skriftlige forespørgsel, blevet færdiggjort. Projektet BG 9907 »Fremme af romaernes integration« har givet gode resultater. Under komponentet »Adgang til uddannelse for repræsentanter for romaerne med henblik på arbejde i offentlige administrationer og politistrukturer« er romaer blevet oplært som politifolk, der er udgivet en praktisk guide på roma-sprog og to lærebøger på grundniveau (også lærebøger for lærerene), der er uddelt lærebøger til mange skoler, og lærerne er blevet oplært i at bruge dem osv. Under komponentet »Urbanisering af roma-naboskaber« er infrastrukturen i romaernes kvarterer blevet forbedret. De øvrige Phare-projekter er stadig i gang, og det er endnu for tidligt at vurdere virkningerne på dette stadium.

Phare-projekter vedrørende romaerne gennemføres almindeligvis i nært samarbejde med deres egne repræsentanter. Et nationalt styringsudvalg bestående af det nationale råd vedrørende etniske og demografiske anliggender og 35 roma-ngo'er er ansvarligt for den overordnede koordination. Kommissionens delegation har observatører med på møderne i det nationale styringsudvalg. Der er sikret gennemsigtighed med forpligtelsen til at offentliggøre alle projekter og strategier på de relevante ministeriers og det nationale råds websider såvel som i medierne.

Det er afgørende for disse projekters succes, at romaerne og deres repræsentative organisationer reelt bliver inddraget i arbejdet med at fastsætte behov og forberede projekter og deres gennemførelse. Så vidt det er muligt, bliver roma-rådgivere i de nationale administrationer og regeringsstrukturer, som er ansvarlige for roma- eller mindretalsproblemer, regelmæssigt hørt i løbet af planlægningsprocessen. Finansierings-prioriteter drøftes i forbindelse med de hyppige kontakter, som Kommissionen har til det nationale råd for etniske og demografiske anliggender, som er det organ, der har mandat til at koordinere regeringens politikker, programmer og fonde i forbindelse med etniske anliggender og til at lette dialogen og samarbejdet mellem etniske mindretal, myndighederne og civilsamfundet i Bulgarien. Repræsentanter for mange ministerier, regeringsinstitutioner og repræsentanter for 35 ikke-statslige organisationer af etniske mindretal er medlemmer af dette organ. Prioriteterne følger rammeprogrammet for integration af romaerne, som er blevet vedtaget af de to sidste regeringer og 150 roma-ngo'er. Desuden er der oprettet konsultative organer vedrørende forskellige aspekter af rammeprogrammet, hvor også ngo'er er inddraget.

Til trods for alle disse bestræbelser er den samfundsøkonomiske situation og levevilkårene for romaerne stadig vanskelig. De er også udsat for omfattende diskrimination. Første prioritet bør være romaernes integration i samfundet, også selv om det er vanskelig at opnå synlige resultater på kort sigt. Det er en prioritet, som burde indgå i alle vigtige nationale politikker på områder som uddannelse, boligforhold, offentlig sundhed og beskæftigelse, kombineret med de nødvendige budgetmidler. Varigheden af en række projekter vil desuden blive bedre, hvis der udarbejdes passende lovrammer vedrørende mindretalsproblemer. I den sammenhæng ville det f.eks. være et skridt fremad at få vedtaget en omfattende lovgivning vedrørende diskrimination. Det er også et meget vigtigt aspekt at få decentraliseret en politik vedrørende romaer til regionalt og nationalt niveau i overensstemmelse med nærhedsprincippet. Kommissionen har opfordret Bulgarien til at tage disse spørgsmål op inden for rammerne af det nyligt reviderede tiltrædelsespartnerskab.